### | | | | --- | --- | | | | | --- | | **Byråd** 25. februar 2020 Sagsnr. 710-2019-31375 Dok.nr. 710-2020-36134 Sagsbehandler DPGILA | | 23.                 Kvalitetsstandard - Ældre og Sundhed 2020 efter høring - Åbent

###

|  |  |
| --- | --- |
| Tidl. politisk behandling | SS-U, 14.01.20, pkt. 6 |
| Forventet sagsgang | SS-U, ØK, BY |
| Lovgrundlag | Bekendtgørelse om kvalitetsstandarder for hjemmehjælp, rehabiliteringsforløb og træning efter serviceloven §§ 83, 83a og 86 |

###

**SAGENS INDHOLD**

Byrådet skal i denne sag tage stilling til forslag til
opdateret kvalitetsstandard for Ældre- og Sundhedsområdet 2020 efter høring.

”Kvalitetsstandard – Ældre og Sundhed 2020” beskriver det
serviceniveau, som Byrådet fastlægger for indsatsen til borgerne inden for
ældre- og sundhedsområderne. Beskrivelsen af indholdet, omfanget og udførelsen
af de kommunale ydelser skal sikre sammenhæng mellem serviceniveau, de afsatte
ressourcer, afgørelserne og leveringen af hjælpen.

Byrådet skal hvert år behandle en kvalitetstandard for
personlig pleje, praktisk hjælp, madservice, rehabiliteringsforløb samt
kommunal genoptræning og vedligeholdelsestræning til borgerne. I [adresse]
Kommune indeholder kvalitetsstandarden, ud over de lovpligtige områder, også
ydelser som aflastning, sygepleje, aktivitetstilbud, forebyggende hjemmebesøg,
omsorgstandpleje, hjælpemidler, plejeboliger samt kørselsordninger til læge og
speciallæge. Den seneste kvalitetsstandard for ældre- samt sundhedsområderne
blev godkendt af Byrådet 27. november 2018.

**VURDERING**

Social og Sundhed har vurderet, at der er behov for en
mindre opdatering af kvalitetsstandarden. Ændringerne er markeret med rødt i
vedlagte bilag.

Der er en enkelt lovgivningsmæssig ændring vedrørende
forebyggende hjemmebesøg, som betyder, at kommunerne som noget nyt skal tilbyde
et forebyggende hjemmebesøg til ældre, som er fyldt 70 år og bor alene. Der
skal fortsat tilbydes besøg:

·
efter behov når borgeren er mellem 65 år og 81 år, hvis denne har
risiko for nedsat social, psykisk eller fysisk funktionsevne

·
en gang årligt, når borgeren fylder hhv. 75 og 80 år

·
mindst en gang årligt hvert år fra borgeren fylder 82 år.

En anden justering i
kvalitetsstandarden vedrører en omlægning af klippekortordningen for beboere på
plejecentrene i [adresse], som Byrådet vedtog i Budget 2019-22.
Omlægningen betyder, at beboerne fra 2020 selv kan vælge en aktivitet på 30
minutter hver anden uge mod tidligere 30 minutter hver uge.

En tredje justering vedrører
Byrådets beslutning i Budget 2020-23 om at øge indsatsen vedrørende
dosisdispensering af medicin. Det betyder, at flere ældre fra og med 2020 vil
modtage dosispakket medicin fra [adresse]. Borgere, som skal have hjælp til at
dosere deres egen medicin, kan få hjælp i kommunens sundhedsklinikker. I
særlige tilfælde kommer sygeplejersken ud til borgeren og doserer medicinen.

En fjerde justering vedrører en
øget indsats omkring hverdagstræning i borgerens eget hjem (Digi-Rehab), som
blev besluttet af Byrådet i Budget 2020-23. Her anvendes en skærmløsning til at
understøtte, at ældre borgere, der modtager hjemmehjælp, kan modtage
hverdagstræning hjemme hos sig selv.

En femte justering vedrører
Social- og Sundhedsudvalgets førstebehandling af sagen 3. december 2019. Her
blev det foreslået at ændre sætningen, ”Menuerne
tager udgangspunkt i en alsidig dansk madkultur og tilberedes efter sæsonens
råvarer, højtider og traditioner” til ”Menuerne tilberedes med
udgangspunkt i sæsonens råvarer og traditioner”.

Herudover er der foretaget
enkelte mindre præciseringer, bl.a. at Visitationen kan kontaktes alle hverdage
fra kl. 9.00 til 11.00 mod tidligere mandag, tirsdag, torsdag og fredag.

Forslag til den reviderede
kvalitetsstandard har været i høring hos Ældrerådet og Handicaprådet. Rådenes høringssvar
er vedlagt som bilag.

Ældrerådet efterspørger konkrete
ændringer relateret til mere let forståeligt sprog, brug af definitioner i
teksten og forslag til reviderede målepunkter. Social og Sundhed forventer, at
en kommende sundhedsreform vil medføre ændringer i de ydelser, som borgerne vil
modtage fra hhv. regioner og kommuner. Derfor vil der blive foretaget en mere
gennemgribende revidering af kvalitetsstandarden, når denne foreligger.
Ældrerådets anbefalinger vil indgå i dette arbejde.

Ældrerådet anbefaler, at der i
2020 gennemføres en etisk debat i [adresse] omkring rammerne for den
nuværende og kommende teknologiske udvikling. Byrådet modtog 28. november 2019
debatoplægget ”Visitation - et indsatsområde

for Ældreplejen i [adresse]”
fra Ældrerådet. Dette oplæg, der også indeholder perspektiver omkring etik og
den teknologiske udvikling, vil Ældrerådet og Social- og Sundhedsudvalget få
lejlighed til at drøfte i foråret 2020.

Ældrerådets anbefaling om at
uddybe indholdet af afsnit 3.2.2. og 3.3.2 vedr. udspecificering af konkrete
ydelser er taget til efterretning og rettet i kvalitetsstandarden.

Ældrerådet gør endvidere
opmærksom på, at dosispakket medicin vil medføre øget brugerbetaling for
borgerne, da der er brugerbetaling til apoteket. Social og Sundhed bemærker, at
det vedtagne budgetforslag i Budget 2020-23 beskriver, at der er en udgift for
borgerne, som er tilskudsberettiget efter reglerne om medicintilskud. Ligeledes
vurderes det, at borgernes udgifter helt eller delvist vil kunne modsvares af
den mindreudgift, som borgeren har til kasseret medicin.

Social og Sundhed er enig med
Ældrerådet i, at der skal være overensstemmelse mellem kvalitetsstandarden og
de tilknyttede politikker. Udvalget skal derfor i en separat sag tage stilling
til, om den reviderede formulering vedr. maden til de ældre borgere, som blev
vedtaget i [adresse] og Sundhedsudvalget ved 1. behandlingen, også skal indføres
i Mad- og Måltidspolitikken.

Handicaprådet oplyser i deres
høringssvar, at en halvering af klippekortordningen udgør en væsentlig
forringelse for borgerne. Rådet foreslår, at plejecentrene tildeles en samlet
pulje timer svarende til 30 min. pr. beboer ugentligt. Social og Sundhed
bemærker, at ændringen er besluttet af Byrådet i forbindelse med vedtagelsen af
Budget 2019-22.

Handicaprådet mener, at
dosisdispensering af medicin fra [adresse] er en udmærket ordning. Rådet finder
det positivt, at borgere, som f.eks. ofte får justeret medicin eller har svært
ved selv at disponere medicin, fortsat har mulighed for, at fagpersonale sikrer
kvaliteten af medicinhåndteringen. Social og Sundhed oplyser, at der altid
foretages en faglig vurdering af, hvor meget støtte borgeren har behov for til
medicinindtag.

Handicaprådet opfordrer til, at
der generelt, i takt med indførelse af nye velfærdsteknologier, evalueres på,
om borgerne får et brugbart og mindst lige så kvalificeret tilbud som hidtil.
Desuden opfordrer rådet til, at der evalueres på, om de økonomiske
forventninger ved implementering af velfærdsteknologier indfries.

**ØKONOMI**

”Kvalitetsstandard – Ældre og Sundhed 2020” er udarbejdet
med baggrund i den nuværende økonomiske ramme.

**INDDRAGELSE**

Kvalitetsstandarden har været i høring hos Ældrerådet og
Handicaprådet.

**INDSTILLING**

Direktøren for Social og Sundhed indstiller til Byrådet:

1.    At forslag til ”Kvalitetstandard Ældre og Sundhed 2020” godkendes.

**BESLUTNING**

***Social- og Sundhedsudvalget, 4. februar 2020:***

Fraværende:Ingen

Venstre stillede forslag om, at Kvalitetsstandard - Ældre og
Sundhed 2020 godkendes med undtagelse af den foreslåede femte justering i
dagsordenen vedr. madkultur, idet Venstre ønsker at følge Ældrerådets
indstilling om at fastholde den oprindelige formulering.

For forslaget stemte Gitte Holst og Sophie Thomsen.  Imod
stemte Regitse Vestergaard, Gyda Jakobsen og Sørine Steffensen.
Ingen undlod at stemme. Forslaget er dermed faldet.

Indstillingen fra direktøren indstilles godkendt.

***Økonomiudvalget, 18. februar 2020:***

Fraværende:Ingen

Ken Frandsen, Dan Karlsen, Nanna Kjeldsen og Karl Steffensen
Abelone Nilsson stillede forslag om, at Kvalitetsstandard - Ældre og Sundhed 2020
godkendes med undtagelse af den foreslåede femte justering i dagsordenen vedr.
madkultur, idet forslagsstillerne ønsker at følge Ældrerådets indstilling om at
fastholde den oprindelige formulering: "[adresse] vil sikre, at
maden er velsmagende og veltilberedt med udgangspunkt i traditioner, højtider
og i en alsidig dansk madkultur".

For forslaget stemte Ken Frandsen, Dan Karlsen, Agnes Kristiansen
Andreas Jørgensen og Danny Jepsen. Imod stemte Laus Jørgensen, Thomas Karlsen og
Agnete Simonsen idet de indstiller direktørens indstilling til Byrådets
godkendelse.

Indstillingen fra Ken Frandsen, Dan Karlsen, Agnes Kristiansen
Andreas Jørgensen og Danny Jepsen indstilles godkendt.

**Bilag**

|  |  |
| --- | --- |
| Kvalitetsstandard Ældre og Sundhed 2020 | 710-2020-40695 |
| Høringssvar Handicaprådet | 710-2019-267164 |
| Høringssvar Ældrerådet | 710-2019-271188 |